text: Med kurs mod krig
  19 marts 2011 kl. 11.41
  Mandskab fra Skrydstrup er på vej på mission i Libyen.
  Med militær præcision, i morges klokken 06.00, drog de sønderjyske
  F-16 jagere i krig.
  Seks F-16 fly og godt 100 mand var klar til afgang fra Flyvestation Skrydstrup - selv om, det var med kort varsel. 
  Ordren om at deltage i den militære operation i Libyen, kom i går.
  
  Tog afsked i tågen
  I morgen-tågen gjorde piloterne klar til at lette med kurs mod en base på Sicilien. 
  Herfra skal mandskabet fra Skrydstrup på en mission, der indebærer overvågningsopgaver, men de kan også ende i luftkamp. 
  Det er mandskabet dog afklaret med.
   - De er ganske opmærksomme på, hvad det her kan indebære.
  Det er professionelle piloter, besætningsmedlemmer og jordpersonel.
  Derfor skal der ikke være nogen tvivl om, at de ved ganske udmærket, hvad de kan blive udsat for, siger Forsvarschef Knud Bartels i dag til TV SYD.
  
  Sendt af sted af enigt folketing
  Det var et enigt Folketing, der sent fredag gav sit ja til, at de danske kampfly skal deltage i de militære operationer i Libyen.
  Efter en hastebehandling stemte 110 folketingsmedlemmer for regeringens beslutningsforslag - ingen stemte imod.
  I følge forsvarschefen har det stor betydning for de folk, der nu er taget af sted.
   - Ud over, at de er professionelle, veluddannede og klar til at løse den pålagte opgave, så betyder det meget, at de føler, at de repræsenterer et enigt Danmark, som står bag dem, siger Knud Bartels.
  